Ryysyranta syksyllä 2008.
**Ryysyranta** on Irwin Goodmanin Hattulaan Parolan Myllytielle rakennuttama punatiilinen omakotitalo, joka valmistui helmikuussa 1969. Talon nimellä kunnioitetaan Irwinin samannimistä laulua, joka taas tulee Ilmari Kiannon romaanista *Ryysyrannan Jooseppi* (1924).

Varustus
--------

Kaksisiipinen L-kirjaimen muotoinen tasakattoinen rakennus edusti aikansa uusinta tekniikkaa. Lattiapinta-alaa oli lähes 300 m² ja "huoneita niin paljon, että vieras on vaarassa eksyä". Suuren olohuoneen lisäksi talossa oli saunaosasto, jossa oli baari ja uima-allas. Takkoja oli kolme, joista yksi ulkona sisäpihalla. Laulajan makuuhuoneessa oli pyöreä sänky, televisio ja yksi talon viidestä puhelimesta. Isäntää varten oli musiikkihuone ja hänen äidilleen Kirsti Hammarbergille oma sviitti. Keittiö oli Olavi Virran naistenlehdistä tutun mallin mukaisesti automatisoitu. Pelkät rakennuskustannukset olivat 300 000 markkaa (Euroissa noin 50.500€)   ilman sisustusta.

Rakentaminen
------------

Irwin Goodman osti tontin uutta kotiaan varten syntymäkaupunkinsa Hämeenlinnan naapurista Hattulasta syksyllä 1967. Tontti nimettiin Ryysyrannaksi, koska laulaja oli käynyt nauhoittamassa saman nimisen laulun Finnlevyn studiossa juuri ennen lohkomistoimitusta. Irwin suunnitteli aluksi pystyttävänsä valmistalon, mutta päätyi lopulta rakennuttamaan omannäköisensä kodin. Talon suunnitteli helsinkiläinen rakennusmestari Eino Menlös, jonka puoleen Irwin Goodman kääntyi miesten yhteisen tuttavan suosituksesta. Rakennustyöt alkoivat kevään 1968 aikana, ja harjannostajaiset vietettiin 26. elokuuta 1968. Ajan tyyliin kostean tilaisuuden kohokohtana tulevan talon isäntä esitti Ryysyranta-kappaleen orkesterin säestyksellä. Taloon tuli paljon moderneja yksityiskohtia, kuten ovipuhelimet ja tiettävästi Suomen ensimmäiset yksityiskotiin asennetut himmennettävät valot.

Vihkiäiset
----------

Ryysyranta vihittiin ja tupaantuliaiset pidettiin 17. helmikuuta 1969. Kutsuvierasjoukossa oli suuri joukko viihdemaailman ihmisiä: Eino Grön, Lasse Mårtenson, Carola, Tappi Suojanen, Kristina Hautala, Juha Watt Vainio, Markku Aro, Mai-Brit Heljo, Tapani Kansa, Eemeli ja monia muita. Kutsutuista Danny, Anita Hirvonen ja Tapio Rautavaara olivat estyneitä. Rautavaara lähetti pahoittelevan sähkeen, jossa ilmoitti "tulevansa toiste ohimennessään jättämään tuoppinsa jäljet."

Pakkohuutokauppa
----------------

Irwinin perustaman *Mainos-Musiikki Oy:n* maksamattomien velkojen, laulajan henkilökohtaisten verorästien ja taloa varten otetun lyhentämättömän pankkilainan vuoksi talo ulosmitattiin. Kansallis-Osake-Pankin vaatima pakkohuutokauppa pidettiin 9. syyskuuta 1970.

Irwin levytti talon pakkohuutokauppaan liittyvän Vexi Salmen sanoittaman laulun "Ryysyranta meni", jonka yhteydessä kuultiin myös ote huutokauppatilaisuudesta. Hattulan nimismies lähetti äänensä käytöstä kappaleessa kolmensadan markan laskun Musiikki-Fazerille. Kappaleen intron mukaan talo myytiin 153 500 markalla. Huutokaupan jälkeen Irwin asui siinä vielä pari kuukautta. Talo on nykyään yksityisomistuksessa.

Irwin muutti Ryysyrannasta Tampereelle Lielahteen ja saatuaan sieltä 1976 häädön vuokrarästeistä lopulta Lavajärvelle Hämeenkyröön.

Irwin Goodmanista kertovan Timo Koivusalon elokuvan *Rentun ruusu* (2001) pakkohuutokauppakohtaus kuvattiin autenttisella paikalla Ryysyrannan pihalla.

Lähteet
-------

1. ↑  Kaskisuo, Olavi & Salmi, Vexi: *Vain elämää: Irwin Goodmanin kuvitettu tarina*, s. 44, 45, 48. Olavi Kaskisuo (kuvat), Vexi Salmi (teksti). Helsinki: WSOY, 2001. ISBN 951-0-25872-5.
2. ↑  Wessman, Erkki: *Rentun ruusu: kohtaamisia Irwin Goodmanin kanssa*, s. 25. Helsinki: Aquarian Publications, 1991. ISBN 951-8975-11-6.
3. ↑  Enehjelm, Nina af: *Poppareita, sankareita ja kaunottaria: Olavi Kaskisuo ja Suomen julkkishistorian villit vuodet*, s. 108, 110. Helsinki Jyväskylä: Minerva, 2006. ISBN 952-5591-85-9.
4. 1 2  Wessman, Erkki: *Rentun ruusu: kohtaamisia Irwin Goodmanin kanssa*, s. 25, 26. Helsinki: Aquarian Publications, 1991. ISBN 951-8975-11-6.
5. ↑  Pasi Jaakkonen: *Ryysyrantaan!* Ilta-Sanomat 22. syyskuuta 2018, Plus-liite s. 2–5.
6. ↑  Wessman, Erkki: *Rentun ruusu: kohtaamisia Irwin Goodmanin kanssa*, s. 27. Helsinki: Aquarian Publications, 1991. ISBN 951-8975-11-6.
7. ↑  Eino Nykänen, Jarmo Porola, Eeva Lindfors: Kultainen kurjuus (TV2-ajanvieteohjelmat 1970)
8. ↑  Tampereen yliopisto: Pro gradu (Anna Vilhula, 2004) - "Sä luulit ei tällaista paikkaa olekaan", paikan kuvaukset suomalaisissa rocklyriikoissa 1970-luvulta uuden vuosituhannen alkuun haettu 20.8.2009
9. ↑  Ryysyranta meni (Kappaleen tiedot) *fono.fi*. Fino.fi. Viitattu 20.8.2009.
10. ↑  *St. Pauli ja Reeperbahn*, CD-levyn kansilehtinen (Vexi Salmi, Helsinki 2000), F-Records Warner Music Europe 2001
11. 1 2  Harvinaisen komea rumaksi Ryysyrannaksi  12.7.2004. Hämeen Sanomat. Viitattu 26.1.2014.  **Wbe archive 2015**
12. ↑  Wessman, Erkki: *Rentun ruusu: kohtaamisia Irwin Goodmanin kanssa*, s. 66, 71. Helsinki: Aquarian Publications, 1991. ISBN 951-8975-11-6.

Aiheesta muualla
----------------

* Jaakkonen, Pasi: Irwin Goodmanin legendaarinen Ryysyranta oli aikansa upein talo – tältä laulajan pakkohuutokaupattu koti näyttää nyt 48 vuotta myöhemmin *Ilta-sanomat*.  29.9.2018. Viitattu 29.9.2018.

Hattulan vaakunaHattulan vaakunaHattula

|  |  |
| --- | --- |
| Kyliä ja taajamia | Kivijoki • Koski • Lepaa • Mervi • Nihattula • Parola • Parolannummi • Pekola • Rahkoila • Sattula |
| Luonto | Alajärvi • Iso Tähilammi • Lehijärvi • Leteensuo • Pikku Tähilammi • Retulansaari • Sotkajärvi • Vanajavesi |
| Nähtävyyksiä | Hattulan Kotikirkko • Hattulan Pyhän Ristin kirkko • Hattulan uusi kirkko • Mierolan silta • Panssarimuseo • Parolan leijona • Ryysyranta • Tenholan linnavuori • Tyrvännön kirkko • Tyrvännön sakaristo |
| Muuta | Ahlbackan kartano • Hattulan vaakuna • Lepaan puutarhaopisto • Panssariprikaati • Parolan lentokenttä • Parolannummen kenttäalttari • Parolan rautatieasema • Parolan Visa • Pekolan Isku • Satulinna • Tyrvännön lentokenttä • Vesunnin kartano |